钦定古今图书集成/理学汇编/学行典/第251卷 > 王相
## 钦定古今图书集成/理学汇编/学行典/第251卷 > 王相

按《无为州志》：“王相，字佐之。年十七入郡庠，居父母丧，
哀毁几灭性，遂得重听之疾。州守吴以孝行荐之。后
应选贡，任开州管马判官。马户称有旧例，敛路赀凡
五百金入馈，相不纳。马户复中夜投入，相怒，亟启户
叱而返之。寻以耳疾致仕归林下二十馀年，惟博览
群书，有所得辄录置座隅，日久，墙牖皆格言。又精于”
书法，与人谦和乐易，无妄语。疾革，犹书遗言教诸子
以勤俭，投笔而卒。所著有《家礼便览》四卷，言礼者宗
之。